
Plx 489/2014

R A P O R T   COMUN

asupra propunerii legislative pentru completarea Ordonanţei de urgenţă a Guvernului nr.34 din 19 aprilie 2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru industrii şi servicii a fost sesizate, spre dezbatere în fond, cu propunerea legislativă pentru completarea Ordonanţei de urgenţă a Guvernului nr.34 din 19 aprilie 2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmisă cu adresa nr.Pl.x 489 din 8 octombrie 2014, înregistrată la comisie sub nr.4c-11/1048 din 10 octombrie 2014.
Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.


Senatul, în calitate de primă Cameră sesizată, a respins iniţiativa legislativă în şedinţa din 30 septembrie 2014.


Consiliul Legislativ, a avizat favorabil propunerea legislativă, conform avizul nr. 266 din 14 martie 2014.



Guvernul, prin punctul de vedere transmis cu adresa  nr.1190/20.06.2014, nu susţine adoptarea acestei  iniţiativei legislative.


Comisia pentru politică economică, reformă şi privatizare şi Comisia pentru buget, finanţe şi bănci au avizat negativ propunerea legislativă. 

Propunerea legislativă are ca obiect de reglementare completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată cu modificări şi completări prin Legea nr.337/2006, cu modificările şi completările ulterioare, în sensul reglementării obligativităţii autorităţii contractante de a evalua capacitatea tehnică şi profesională a ofertantului/candidatului, în raport cu numărul de contracte câştigate sau aflate în derulare şi capitalul tehnic şi uman alocat fiecărui contract.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare cele două Comisii au dezbătut iniţiativa legislativă în şedinţe separate. Membrii Comisiei pentru industrii şi servicii au examinat iniţiativa legislativă  în şedinţa din 25 noiembrie 2014. Membrii Comisiei  juridice, de disciplină şi imunităţi au examinat iniţiativa legislativă în şedinţa din  data de 17 februarie 2015. 

Din numărul total de 22 de membri ai Comisiei pentru industrii şi servicii au participat la şedinţă 21 deputaţi, membrii Comisiei juridice, de disciplină şi imunităţi au  fost  prezenţi la şedinţă  conform listei de  prezenţă.

                     În urma dezbaterilor, membrii comisiei au hotărât, cu majoritate de voturi, să propună plenului Camerei Deputaţilor respingerea propunerii legislative pentru  completarea Ordonanţei de urgenţă a Guvernului nr.34 din 19 aprilie 2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii deoarece prevederile referitoare la capacitatea tehnică şi/sau profesională prevăzute la art.187 – 190 din OUG nr.34/2006 reprezintă transpunerea exactă, la nivelul legislaţiei naţionale, a dispoziţiilor art.48 – Capacităţi tehnice şi profesionale din  Directiva 2004/18/CE a Parlamentului European şi a Consiliului din 31 martie 2004 privind coordonarea procedurilor de atribuire a contractelor de achiziţii publice de lucrări, de bunuri şi de servicii.



Mai mult, iniţiatorul nu justifică alegerea plafonului de maximum 20% al capacităţii tehnice/profesionale care se poate susţine prin intermediul altor persoane iar o astfel de măsură ar echivala cu încălcarea obligaţiilor ce revin României, în calitate de stat membru al Uniunii Europene, din perspectiva armonizării legislaţiei naţionale cu legislaţia europeană. 



În raport cu obiectul şi conţinutul său, propunerea legislativă face parte din categoria legilor ordinare.
PREŞEDINTE,                                              PREŞEDINTE,

